**Moduuli A, Kadun rakentaminen**

**Yleiset asiat**

Tehtävässä rakennetaan piirustusten mukainen katualue. Tehtävän suorittamiseen on varattu aikaa 14 tuntia. Kilpailijalla on käytettävissä tehtävään varattu avustaja koko tehtävän ajan.

Käytettävä kiviaines on kasalla tehtäväalueella, kuten myös muut tarvittavat työvälineet. Jos kiviaines ei riitä tehtävän suorittamiseen, toimitetaan sitä lisää kilpailijan pyynnöstä. Tehtäväalue on rajattu kolmelta sivulta aidoilla, joita ei saa siirtää tehtävän aikana. Kaikki piirustuksissa olevat rakennekerrokset rakennetaan samasta materiaalista (KaM 0-16 mm).

Asemakuvaan on merkitty mittapiste, jonka korkeusasema on annettu, jota käytetään sekä korkeus- että etäisyysmittauksen lähtöpisteenä. Kilpailijoilla on käytössään yhteinen laser, teleskooppilatta ja ilmaisin korkeuden mittausta varten. Kaivinkoneen kauha lasketaan maahan, kun kilpailija tekee käsin tehtäviä työvaiheita. Kaivinkoneen pitää pysyä omalla tehtäväalueella tehtävän aikana.

Kilpailija perehdytetään aluksi tehtävässä käytettäviin koneisiin.

**TYÖSELITYS**

Tehtävän aluksi tehdään kaivinkoneelle ajoonlähtötarkastus.

Sähköpylvään jalusta sekä suojaputki asennetaan piirustusten mukaisesti. Mikäli kaivinkoneella suoritetaan nostotyötä, käytetään koneessa olevaa, virallista nostokoukkua ja nostoapuvälineitä. Jalustan ja suojaputken kaivamisesta tulevat massat nostetaan erikseen merkittyyn paikkaan kasalle. Jalustan nostamisessa käytetään kilpailualueella olevaa nostoapuvälinettä. Suojaputki pitää jäädä näkyviin rakenteen kummastakin päästä siten, että sitä pystyy jatkamaan. Suojaputken päät tulpataan.

Kilpailija ilmoittaa tuomarille, kun jalusta ja suojaputki ovat paikoillaan, jonka jälkeen tehdään tarkemittaus.

Suodatinkerrokseen asennetaan rumpuputki piirustusten mukaisesti. Suodatinkerros tiivistetään parhaaseen mahdolliseen tiiveyteen. Tiivistettäessä kiinnitetään huomiota ylityskertojen määrään. Kilpailualueella ei ole olemassa vettä materiaalin kastelemiseen. Siitä huolimatta tiivistetään yleisten ohjeiden mukaisesti. Kaapelireitin kohdalle (suojaputki) asennetaan kaapelinauha. Kun kerros on valmis, kilpailija ilmoittaa sen tuomarille, jonka jälkeen tehdään tarkemittaus.

Jakava kerros rakennetaan piirustusten mukaisesti ja tiivistetään parhaaseen mahdolliseen tiiveyteen yhtenä kerroksena. Kilpailijan ilmoituksen jälkeen kerros tarkemitataan.

Kantava kerros rakennetaan kulutuskerroksen alapintaan. Kantavan kerroksen yläpinta pitää olla yhtenäinen, sileä ja tiivis (asfaltoinnin mahdollistamassa valmiudessa). Kerros tiivistetään parhaaseen mahdolliseen tiiveyteen. Kerroksen rakentamisen yhteydessä viimeistellään luiskat piirustusten mukaisiksi. Luiskia ei erikseen tiivistetä. Kilpailijan ilmoituksen jälkeen suoritetaan tarkemittaus.

Kilpailija määrittää tehtävässä tarvittavat korkeustasot itsenäisesti. Avustaja voi suorittaa mittauksia kilpailijan antamien ohjeiden mukaan sekä auttaa kilpailijaa mittauksessa. Kun tehtävä on valmis, yli jäävä murske jätetään kilpailualueelle kasalle, työvälineet palautetaan takaisin alkuperäisille paikoilleen ja kaivinkone pysäköidään tehtäväalueelle.

Tehtävässä arvioidaan piirustusten ja työselityksen tulkintaa, putkien ja jalustan asentamista, rakennekerrosten tekemistä, kaivinkoneen käsittelyä, työmaan siisteyttä, työturvallisuutta, työhyvinvointia, kestävää kehitystä, yrittäjämäistä asennetta ja avustajan ohjeistamista.

Tuomareilla on oikeus keskeyttää kilpailusuoritus tarvittaessa, esimerkiksi, jos työturvallisuus vaarantuu.